Dooie leeus in Pta-reservaat gevindArgieffoto Die karkasse van twee leeuwyfies is vandeesweek in die Rietvlei-natuurreservaat in Pretoria aangetref. Selby Bokaba, woordvoerder van die Tshwane-metro, het Vrydag gesê die een leeu se karkas is Donderdag teen 13:30 tydens ŉ leeutoer aangetref. “Sy het bloed op haar neus gehad en bewyse dui daarop dat sy moontlik vergiftig is,” het Bokaba gesê. “Personeel by die reservaat het daarna begin om die res van die leeus vir hul veiligheid na ŉ kleiner kamp te skuif. Daar is toe besef dat ŉ ander leeuwyfie, Serabi, vermis word. Sy is teen 18:00 dood in die noordoostelike gedeelte van die leeukamp aangetref. Twee dooie kraaie is naby die karkas gevind.” Die polisie se veediefstaleenheid het ŉ ondersoek van stapel gestuur en op stukke vleis met wit korrels op in die veld afgekom. Die twee karkasse en stukke vleis is na die Onderstepoort Veterinêre Akademiese Hospitaal in die noorde van die Pretoria geneem vir ontleding en ŉ nadoodse ondersoek. “Die oorblywende leeus, twee mannetjies en twee wyfies, sal vir ŉ ruk in die kleiner kamp gehou word vir veiligheidsdoeleindes. Leeutoere is tot verdere kennisgewing opgeskort.”